شرد أعوف.....؟
وكَبل عفت اعيوني مشدودة بخيالك ..! حتى بس شخصك تشوف
وشرد أعوف.....؟
وكَبل عفت أشفافي ترجية بذانك حتى تقرالك تراتيل العشكَـ ساعة الخوف
وشرد أعوف
وكَبل عفت الجسد مرمي وطيرت روحي فراشة بحضرة اخدودك تطوف
وأنا بعدك كَمر ما يحجي وي شمسه هي ما تنطي ضواهة
وهو مشاهة خسوف
ورحي بعدك وردة مزروعة علة تلة
والنهر يبعد عليهة وتدعي ماينزل مطر
وعاشت بأحلى براءة
وماتت بنفس البراءة
ومطرت الدنية وحسافة الوردة ماتت من شهر
وكَلبي شتلت شوكَـ مزروعة بسنادين الصبر
وأنا صاير جن جسر محني أعلة روحة عبر الناس أعلة ظهره وما عبر!!
وآخ لو أموّتن مثل دمعة أعلة خدك
وأنت تمسحني بمناديل الوداع ومني ما يبقة أثر
وصغت دمعاتي أعلة وجناتي نجوم وصرت أنا الليل من كثر السهر
ويا كَمر
رد أنا ليلك ياكَمر
يا كَمر
وحشة بَلياك العمر
وجيتك أنا أبجي برعونة طفل تايه ضيع أمه
وحرت جن حيرت رماد وطار وي ريح المنايا ورايد أجفوف التلمه
وأنا ناعور أصبحت والحزن ماي
أشما أحاول أبتعد عن الحزن أفتر عكس الكَاه وراي
وذيج أديك البيهن أدفة
وهاي أدية البيها تغفة
أشوكت يجمعنة زماني و تجتمع ذيج وي هاي؟؟
وشوف
حال جروحي لو رايد تشوف
وشوف
حال الشعر من تبجي الحروف!
وشوف كَلبي بكل صلافة شال حمل الدنية كله وهو مايملك جفوف
وشرد أعوف؟؟
وأنا كل عمري قصيدة بأسمك وبيهة زحوف